AL: למרות שיש להם רק משחק אחד לנצח כדי להבטיח מקום בפלייאוף, היאנקיז עדיין לא עשו זאת, והפסידו גם הלילה באנהיים, 5:2 לג'ו סונדרס והאיינג'לס. סונדרס הגיש 8.1 אינינגים בניצחון. בוסטון הובילה 0:6 בקנזס סיטי, אבל ספגה שש ריצות באינינג השישי והפסידה 12:9. שבעה אינינגים ושישה סטרייקאאוטים של ניק בלקבורן העניקו למינסוטה ניצחון 0:7 על שיקגו וייט סוקס, והמרחק מדטרויט קטן ל-2.5 משחקים. טקסס עברה את אוקלנד 3:10 והחייתה את סיכויי הפלייאוף התאורטיים שלה. טורונטו גברה על בולטימור 2:9.
NL: יוסטון, שכשלה גם השנה מלהגיע לפלייאוף, פיטרה את מאמנה ססיל קופר. האסטרוס הפסידו בלילה 7:3 לסט. לואיס, ומאזנם עומד על 70 ניצחונות ו-80 הפסדים. עוד לפני המשחק נודע לקופר כי לא ימשיך בקבוצה, ומאמן הבסיס השלישי דייב קלארק ישמש כמאמן זמני עד תום העונה. קופר החליף ב-2007 את פיל גארנר, שאף הוא פוטר לקראת סיום העונה.
שיקגו קאבס ניצחה במילווקי 2:10, סן פרנסיסקו עברה את אריזונה 4:5, אטלנטה שומרת על סיכויי הפלייאוף אחרי 3:11 על המטס וסן דייגו גברה על פיטסבורג 6:11. מבחינת תמונת הוויילד קארד, קולורדו מוליכה על סן פרנסיסקו עם הפרש של ארבעה משחקים, כשמאחור אטלנטה ופלורידה בפיגור של חמישה משחקים.